Torsten Schack Pedersen (V), 2014-05-20:
I forlængelse af den række spørgsmål, der var til skatteministeren, er det jo bare lige at gribe bolden, for noget af det første, som regeringen gjorde, da den trådte til, var faktisk at forringe toldkontrollen i Danmark.
Det kan godt være, at skatteministeren taler om, at der blev tilført et beløb, men han glemmer så desværre at sige, at man med den anden hånd fjernede et endnu større beløb, og det betyder faktisk, at indsatsen i SKAT til toldkontrol blev reduceret med 32 årsværk.
Det var konsekvensen af regeringens første finanslov.
Og som jeg sagde tidligere, står det i hvert fald i skærende kontrast til de mange løfter, som særlig Socialdemokratiet og SF gav før valget.
Der var udsigt til 900 ekstra medarbejdere – det var løftet – men med dette løfte gik det som med så mange andre fra Socialdemokratiet og SF, så der blev ikke flere, men færre medarbejdere.
Venstre er optaget af, at vi effektivt bekæmper grænseoverskridende kriminalitet.
Danskerne skal vide, at myndighederne effektivt sætter ind imod dem, altså de kriminelle, danskerne skal vide, at smuglere og narkobaroner oplever en stor risiko for at blive fanget for deres kriminelle aktiviteter, og danskerne skal vide, at vi sætter effektivt ind mod grænseoverskridende kriminalitet generelt.
Det er også derfor, at vi i Venstre for nylig har præsenteret vores politiske udspil om et effektivt værn mod grænseoverskridende kriminalitet.
Konkret foreslår vi i Venstre, at man skal sikre fortsat dansk medlemskab af Europol; vi vil styrke toldkontrollen med 55 mio. kr., men vi siger nej til grænsebomme; vi vil have øget hjemsendelsen af kriminelle udlændinge til egne fængsler; vi vil have højere straffe for at bryde et indrejseforbud til Danmark; man skal kunne trække på straffeattesterne på tværs af Europa
; og vi vil styrke sikkerheden ved EU's ydre grænser.
Det er de konkrete forslag, som vi i Venstre mener mest effektivt sikrer en beskyttelse mod grænseoverskridende kriminalitet.
Det er den måde, hvorpå vi mener at man bedst bekæmper narkosmugling, illegale varer, våben, større pengebeløb og mennesker, der smugles, og også udsmugling af tyvegods fra Danmark. Vi vil som sagt tilføre toldindsatsen 55 mio. kr.
Vi skal have den mest effektive indsats for pengene, og i Venstre tror vi ikke på, at en rød-hvid grænsebom er det mest effektive værn mod kriminelle udlændinge.
For Venstre handler det om at opnå den størst mulige effekt over for de kriminelle og deres aktiviteter, og derfor kan vi i Venstre ikke støtte Dansk Folkepartis beslutningsforslag om at pålægge regeringen at etablere en permanent toldkontrol i Danmark.
Vi tror på, at de åbne grænser sikrer en gavnlig mobilitet for danskerne og europæerne.
Vi ønsker at genere lovlydige borgere mindst muligt, men vi ønsker at genere de kriminelle bedst muligt og fange dem.
Og vi mener som sagt, at de forslag, vi har fra Venstres side, er den mest effektive model til at løse problemerne.
Vi skal sikre et effektivt samarbejde mellem de europæiske lande, vi skal have nummerpladescannere og hårdere straffe for at overtræde indrejseforbud, for det tror vi er det, der virker.
Som sagt handler diskussionen jo også om ressourcer, og der ærgrer det mig selvfølgelig, at regeringen svækkede den danske toldkontrol ved at reducere antallet af årsværk med 32 som det første, den gjorde med finansloven for 2012.
Det finder vi ikke gavnligt, og derfor er det, at vi i vores forslag lægger op til at tilføre toldkontrollen 55 mio. kr., så vi får en mere effektiv indsats mod grænseoverskridende kriminalitet, en mere tryg tilværelse for danskerne og en viden om, at vi gør langt mere for at dæmme op for kriminalitet.